 **PRESSEMEDDELELSE 12. august 2019  
  
VÆVEKUNST i HØR**   
***Køng Museums 20 års jubilæumsudstilling med to af   
Danmarks store billedvævere Charlotte Schrøder og Hanne Skyum***

Både Charlotte Schrøder og Hanne Skyum hører til blandt de dygtigste billedvævere i Danmark. Køng Museum er derfor glad for op til museets 20-års jubilæum den 8. oktober at kunne vise begge tekstilkunstneres værker.

**Charlotte Schrøder**

Charlotte Schrøders arbejder afspejler hendes inspiration fra naturen, musikken og rejser til både det Fjerne Østen og Mellemøsten. Hun tegner ofte skitser for at fastholde den umiddelbare oplevelse af situationer og anvender dem som grundlag for sine billedvævninger, udført med hørtråde, silketråde og rispapirgarn, som hun har hentet i Japan. Især spiller musik og musikere en stor rolle i hendes billedunivers. For hende handler det om at indfange musikkens væsen og videreformidle den i hendes eget udtryk i mange flygtige linjer og bevægelser, som er vævet på kryds og tværs med fine forskelligartede tråde. Dirigentens bevægelser bliver på den måde til undervejs, i takt med at øjet punktvis danser og bevæger sig henover vægtæppet.

Charlotte Schrøder har vist sine værker på en lang række udstillinger i såvel ind- som udland ligesom hendes værker pryder mange offentlige såvel som private rum, bl.a. Vangede Kirke, Danmarks Radio, Musikhuset Esbjerg og Sankt Budolfi Kirke i Aalborg.

**Hanne Skyum**Hanne Skyums motivkreds er abstrakt og inspireret af det nordiske vejrlig. Hanne Skyum bor på den alsiske halvø, Kegnæs, men har i mange år haft sit udgangssted i Rudme på Midtfyn. Hun har også i mange år været formand for kunstsammenslutningen ”De fynske kunstneres forårsudstilling”.   
Der er altid noget genkendeligt i Hanne Skyums værker. Hendes motivkreds hentes i vidt omfang i skove med gamle træer og imponerende krogede trækroner og et stort og vildt forgrenet rodnet. Hendes billedverden er ikke bundet til sommeren, men til efteråret og vinteren, ikke til middagssolens lys, men til morgendæmringen eller aftenskumringen, hvor træernes grene og rødder bliver til levende organismer. Organismer, der griber ud efter hinanden, forsvinder i dybet eller rækker op mod lyset og de fugleflokke, der kredser om trækronernes grafiske netværk.  
Gennem de seneste 30 år har Hanne Skyum udstillet mange steder i ind- og udland, senest i 2019 på Sophienholm, Johannes Larsen Museet og Silkeborg Bad.

Udstillingen åbner den 24. august med fernisering kl. 13. Udstillingen slutter den 20. oktober.  
Museet er åbent lørdage og søndage fra kl. 12-16, men åbner gerne for omvisninger på andre ugedage.

**Køng Museum  
Bygaden 27   
Køng 4750 Lundby  
www.koengmuseum.dk**

Pressekontakt: Hanne Tommerup, telefon 40712113, hanne@tommerup.com